b'\n_START_ARTICLE_\nTransfusi\xc3\xb3 de sang\n_START_PARAGRAPH_\nLa transfusi\xc3\xb3 de sang \xc3\xa9s el proc\xc3\xa9s de transferir sang, o productes basats en la sang, des d\'una persona al sistema circulatori d\'una altra persona. Les transfusions de sang poden salvar la vida del pacient en algunes situacions, com pot ser la sagnia massiva deguda a un trauma, o es poden fer servir per reempla\xc3\xa7ar la sang perduda durant la cirurgia. Tamb\xc3\xa9 en casos d\'an\xc3\xa8mia severa o trombocitop\xc3\xa8nia es fan servir les transfusions. La gent que pateix hemof\xc3\xadlia o an\xc3\xa8mia de c\xc3\xa8l\xc2\xb7lules falciformes poden necessitar transfusions freq\xc3\xbcents de sang. Les primeres transfusions eren amb la sang completa per\xc3\xb2 en la moderna pr\xc3\xa0ctica m\xc3\xa8dica normalment es fa amb els components de la sang.\n_START_SECTION_\nHist\xc3\xb2ria\n_START_PARAGRAPH_\nLa primera transfusi\xc3\xb3 de sang humana documentada va ser administrada pel doctor Jean-Baptiste Denys, qui el 15 de juny de 1667 va descriure el cas d\'un malalt de s\xc3\xadfilis que mor\xc3\xad despr\xc3\xa9s d\'haver rebut tres transfusions de sang de xai._NEWLINE_Durant la primera d\xc3\xa8cada del segle XX es van identificar els diferents tipus de sang, i que la incompatibilitat entre la sang del donador i del receptor podia causar la mort. Karl Landsteiner va descobrir que les persones tenien diferent tipus de sang i que les transfusions no eren compatibles entre persones de diferent tipus. El 1901 va descriure el sistema de  AB0 i en 1940 el sistema Rh._NEWLINE_El m\xc3\xa8tode de conservaci\xc3\xb3 de sang humana per al seu \xc3\xbas diferit en transfusions, mitjan\xc3\xa7ant l\'addici\xc3\xb3 d\'citrat de sodi, va ser desenvolupat pel metge argent\xc3\xad Luis Agote en 1914._NEWLINE_El 1936, durant la Guerra Civil Espanyola, el metge Frederic Duran i Jord\xc3\xa0 va organitzar un banc de sang a Barcelona amb un servei de transfusions a dist\xc3\xa0ncia. I el metge Norman Bethune va desenvolupar el primer servei m\xc3\xb2bil de transfusions de sang que arribava fins al front de batalla._NEWLINE_Des de 1940 quan els Estats Units van entrar en la Segona Guerra Mundial, es van llan\xc3\xa7ar programes de recerca per a millorar la conservaci\xc3\xb3 la sang i facilitar-ne el transports, per a curar els soldats ferits. La investigaci\xc3\xb3 del metge nord-americ\xc3\xa0 Charles Richard Drew va portar al descobriment que la sang podia ser separada en plasma sanguini i c\xc3\xa8l\xc2\xb7lules vermelles, i que el plasma podia ser congelat separadament. La sang emmagatzemada d\'aquest manera durava m\xc3\xa9s temps i era menys propensa a contaminar-se.\n_START_SECTION_\nCr\xc3\xadtiques\n_START_PARAGRAPH_\nUna part de les cr\xc3\xadtiques tenen a  veure amb el negoci que n\'hi ha al voltant, fet que afavoreix les campanyes de demanda de donadors. A Espanya, per exemple, la Creu Roja rep diners d\'algunes comunitats aut\xc3\xb2nomes per cada bossa de sang donada. Aquestes donacions s\'envien al banc de sang de cada comunitat que se n\'encarrega de la seva conservaci\xc3\xb3 i distribuci\xc3\xb3. D\'aquests bancs de sang bona part n\'\xc3\xa9s enviada a Grifols per a ser tractada i comercialitzada per a tractaments espec\xc3\xadfics que els hi genera molts guanys. Nom\xc3\xa9s una petita part de la sang es fa servir en Hospitals. En altres pa\xc3\xafsos del m\xc3\xb3n les donacions de sang mouen un negoci milionari que ha generat molta pol\xc3\xa8mica._NEWLINE_Per altra banda, tot i els controls en laboratori que es fan per a garantir que la sang no tingui virus ni bacteris, el per\xc3\xadode finestra fa impossible assegurar que tota la sang sigui neta. El 2008, l\'Organitzaci\xc3\xb3 Mundial de la Salut va revelar que en 31 pa\xc3\xafsos en desenvolupament no es realitzaven, en totes les unitats de sang donada, proves per a detectar la pres\xc3\xa8ncia  de virus o bacteris responsables de malalties infeccioses. El 2010, l\'Organitzaci\xc3\xb3 Mundial de  la Salut va recon\xc3\xa8ixer que les transfusions de sang al\xc2\xb7log\xc3\xa8nica (d\'una altra persona) s\xc3\xb3n un recurs limitat, car i no exempt de riscs i efectes adversos, ra\xc3\xb3 per la qual va instar a les autoritats sanit\xc3\xa0ries de tots els pa\xc3\xafsos que adoptessin de forma generalitzada els programes de "Patient Blood Management" (PBM), gesti\xc3\xb3 de la sang del propi pacient. A m\xc3\xa9s, la cirugia sense sang cada vegada t\xc3\xa9 m\xc3\xa9s adeptes i molts hospitals p\xc3\xbablics i privats la recomanen mitjan\xc3\xa7ant departaments espec\xc3\xadfics d\'aquesta especialitat de la medicina moderna. La ra\xc3\xb3 \xc3\xa9s un millor resultat durant les operacions de tota mena de malalties, fins i tot de les m\xc3\xa9s complexes com de c\xc3\xa0ncer i cor, i un millor postoperatori.'